Document ID: 32014R1338

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1338/2014 ΤΗΣ ΕΠΙΤΡΟΠΉΣ της 16ης Δεκεμβρίου 2014 για την τροποποίηση του εκτελεστικού κανονισμού (ΕΕ) αριθ. 439/2011 περί παράτασης της παρεκκλίσεως από τον κανονισμό (ΕΟΚ) αριθ. 2454/93 όσον αφορά τον ορισμό της έννοιας των «καταγόμενων προϊόντων» ή «προϊόντων καταγωγής» που χρησιμοποιείται στο πλαίσιο του συστήματος γενικευμένων δασμολογικών προτιμήσεων, προκειμένου να ληφθεί υπόψη η ιδιαίτερη κατάσταση του Πράσινου Ακρωτηρίου όσον αφορά τις εξαγωγές ορισμένων προϊόντων αλιείας προς την Ευρωπαϊκή Ένωση Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα (1), και ιδίως το άρθρο 247, Έχοντας υπόψη τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2), και ιδίως το άρθρο 89 παράγραφος 1 στοιχείο β), Εκτιμώντας τα ακόλουθα: (1) Με τον κανονισμό (ΕΚ) αριθ. 815/2008 (3) η Επιτροπή χορήγησε στο Πράσινο Ακρωτήριο παρέκκλιση από τους κανόνες καταγωγής του κανονισμού (ΕΟΚ) αριθ. 2454/93. Με τον εκτελεστικό κανονισμό (ΕΕ) αριθ. 439/2011 (4) η Επιτροπή χορήγησε στο Πράσινο Ακρωτήριο νέα παρέκκλιση από τους εν λόγω κανόνες καταγωγής. Η τελευταία παρέκκλιση παύει να ισχύει στις 31 Δεκεμβρίου 2014. (2) Με επιστολή της 4ης Ιουνίου 2014, το Πράσινο Ακρωτήριο υπέβαλε αίτηση για παράταση της εν λόγω παρέκκλισης για απεριόριστο χρονικό διάστημα από την 1η Ιανουαρίου 2015 είτε έως την εκπνοή του πρωτοκόλλου (που πρόκειται να δημοσιευθεί) μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ των δύο μερών η οποία ισχύει σήμερα, ή έως την ημερομηνία εφαρμογής για τους κανόνες καταγωγής στο πλαίσιο μιας μελλοντικής συμφωνίας οικονομικής εταιρικής σχέσης μεταξύ της ΕΕ και της Οικονομικής Κοινότητας των Κρατών της Δυτικής Αφρικής, ανάλογα με το ποια ημερομηνία είναι μεταγενέστερη. Η αίτηση αυτή αφορά ετήσια ποσότητα 2 500 τόνων όσον αφορά τα παρασκευάσματα ή τις κονσέρβες φιλέτων από σκουμπρί και 875 τόνων όσον αφορά τα παρασκευάσματα ή τις κονσέρβες φιλέτων από κοπάνι. (3) Από το 2008, οι συνολικές ετήσιες ποσότητες που καλύπτονται από παρέκκλιση οι οποίες είχαν αρχικά χορηγηθεί στο Πράσινο Ακρωτήριο συνέβαλαν σε σημαντικό βαθμό στη βελτίωση της κατάστασης του τομέα μεταποίησης προϊόντων αλιείας της χώρας. Οι ποσότητες αυτές είχαν ως αποτέλεσμα, ως έναν βαθμό, την αναζωογόνηση του παραδοσιακού αλιευτικού στόλου μικρής κλίμακας του Πράσινου Ακρωτηρίου, ο οποίος έχει ζωτική σημασία για τη χώρα. Ωστόσο, για την πλήρη αναζωογόνηση του στόλου του Πράσινου Ακρωτηρίου στα επιδιωκόμενα επίπεδα απαιτείται η αλιευτική μεταποιητική βιομηχανία του Πράσινου Ακρωτηρίου να εξακολουθήσει να παρέχεται με πρώτες ύλες καταγωγής σε επαρκείς ποσότητες. (4) Το αίτημα καταδεικνύει ότι, εάν δεν χορηγηθεί παρέκκλιση, θα επηρεαστεί σημαντικά η ικανότητα της αλιευτικής μεταποιητικής βιομηχανίας του Πράσινου Ακρωτηρίου να συνεχίσει τις εξαγωγές στην Ένωση, γεγονός που ενδέχεται να ανασχέσει την περαιτέρω ανάπτυξη του στόλου του Πράσινου Ακρωτηρίου για μικρής κλίμακας αλιεία ανοιχτής θάλασσας. (5) Για να εδραιωθούν τα αποτελέσματα που επιτεύχθηκαν ήδη από το Πράσινο Ακρωτήριο στις προσπάθειές του όσον αφορά την αναζωογόνηση του τοπικού αλιευτικού στόλου απαιτείται επιπλέον χρόνος. Με την παρέκκλιση θα δοθεί στο Πράσινο Ακρωτήριο επαρκές χρονικό περιθώριο ώστε να συμμορφωθεί με τους κανόνες για την απόκτηση προτιμησιακής καταγωγής. (6) Έχοντας υπόψη τον προσωρινό χαρακτήρα των παρεκκλίσεων που χορηγήθηκαν όσον αφορά τον ορισμό της έννοιας των «καταγόμενων προϊόντων» ή «προϊόντων καταγωγής», δεν είναι δυνατόν να χορηγηθεί η παρέκκλιση επ' αόριστον, όπως ζητήθηκε από το Πράσινο Ακρωτήριο. Αντιθέτως, η παρέκκλιση πρέπει να χορηγηθεί για περίοδο δύο ετών, όσον αφορά τις ετήσιες ποσότητες 2 500 τόνων για τα παρασκευάσματα ή τις κονσέρβες από φιλέτα σκουμπριού και 875 τόνους για τα παρασκευάσματα ή τις κονσέρβες φιλέτων από κοπάνι, για να επιτρέψει τη συμμόρφωση του Πράσινου Ακρωτηρίου με τους κανόνες. (7) Ο εκτελεστικός κανονισμός (ΕΕ) αριθ. 439/2011 πρέπει, συνεπώς, να τροποποιηθεί αναλόγως. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο εκτελεστικός κανονισμός (ΕΕ) αριθ. 439/2011 τροποποιείται ως εξής: 1) Το άρθρο 2 αντικαθίσταται από το ακόλουθο κείμενο: «Άρθρο 2 Η παρέκκλιση που προβλέπεται στο άρθρο 1 ισχύει για τα προϊόντα που εξάγονται από το Πράσινο Ακρωτήριο και τίθενται σε ελεύθερη κυκλοφορία στην Ένωση κατά τις περιόδους από την 1η Ιανουαρίου 2011 έως τις 31 Δεκεμβρίου 2011, από την 1η Ιανουαρίου 2012 έως τις 31 Δεκεμβρίου 2012, από την 1η Ιανουαρίου 2013 έως τις 31 Δεκεμβρίου 2013, από την 1η Ιανουαρίου 2014 έως τις 31 Δεκεμβρίου 2014, από την 1η Ιανουαρίου 2015 έως τις 31 Δεκεμβρίου 2015 και από την 1η Ιανουαρίου 2016 έως τις 31 Δεκεμβρίου 2016 και έως του ορίου των ποσοτήτων που αναγράφονται στο παράρτημα, εφόσον πληρούνται οι όροι που προβλέπονται στο άρθρο 74 του κανονισμού (ΕΟΚ) αριθ. 2454/93.» . 2) Το παράρτημα αντικαθίσταται από το κείμενο που περιλαμβάνεται στο παράρτημα του παρόντος κανονισμού. Άρθρο 2 1. Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται από την 1η Ιανουαρίου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος Βρυξέλλες, 16 Δεκεμβρίου 2014.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 5424
1258
614
5842
2736
525
11

EuroVoc IDs (Expanded): 5424
1258
614
5842
2736
525
11

Dataset Source: meu

Split: test